Familijne porwanie
Maszynki do golyniŏ padły łupym dwōch chopōw, co w ôstatni weekynd byli chycyni ôd pracownikōw ôchrōny w cyntrum handlowym. Syn i ôjciec poszli społym kraść, chociŏż pŏrã miesiyncy tymu jedyn z nich ôkrŏd drugigo. Kryminalni dowiedli, iże nastolatek we wrześniu porwoł ôjcu laptopa i aparat cyfrowy po włōmaniu sie do jego dōmu.
Dalszŏ tajla artykułu niżyj
W piōntek przed 15.00 szandarzi ôstali poproszyni ô interwyncyjõ w cyntrum handlowym. Wezwali ich ôchrōniŏrze, kerzi chyciyli dwōch chopōw na porywaniu maszynek do golyniŏ. W czasie legitymowaniŏ nastolatek podoł jednak fałszywe dane – niy swoje a ôd modszego brata.
Przitōmni wachtyrze prawa hned zarŏz wykryli cygaństwo i dowiedli, iże to niy ôn przed niymi stoji. 19-latek podoł sie za modszego brata, bo ôkrōm kradzieży sklepowyj mioł na sumiyniu moc poważniyjsze przewiniynie.
We wrześniu łōńskigo roku włōmoł sie do dōmu ôd swojigo ôjca i wyniōs z niego laptopa jak tyż aparat cyfrowy.
37-letni ôjciec, podobnie jak jego syn za kradzież sklepowõ ôstoł skŏrany sztrŏfōm. 19-latek dostoł ôkrōm tego sztrŏfa za cyganiynie szandarōw, a niyskorzij usłyszoł ôbskarżynie porwaniŏ z włōmaniym na szkodã ôjca. Hned stanie przed sōndym, grozi mu nawet do 10 lŏt heresztu.
szl_Latn szl_Latn szl_Latn szl_Latn szl_Latn szl_Latn szl_Latn